Securitate

Noul Pact privind migrația și azilul

Cuvânt înainte

Prezentul raport descrie activitatea Comisiei dedicată asigurării punerii în aplicare corespunzătoare și aplicării dreptului UE pe parcursul anului 2020, un an în care Europa și lumea întreagă au fost puternic afectate de pandemia de COVID-19. După cum veți vedea, am continuat în mod neabătut să depunem eforturi și am luat măsuri în toate domeniile, de la protecția mediului și libera circulație a bunurilor și serviciilor până la asigurarea protecției drepturilor cetățenilor.

Pandemia a avut un impact și asupra activității noastre de asigurare a respectării legislației: Comisia și-a exercitat rolul de gardian al tratatelor pentru a limita efectele instinctelor inițiale și naturale de autoprotecție ale statelor membre. Ne-am concentrat eforturile pe asigurarea faptului că măsurile naționale sunt proporționale cu riscurile pentru sănătate și că nu au efecte negative de durată asupra drepturilor, libertăților și mijloacelor de subzistență ale persoanelor și întreprinderilor din Uniune.

De multe ori, acțiunile descrise în raport nu sunt simple, acestea dând naștere unor discuții politice și sensibile în statele membre, însă luăm aceste măsuri pentru că așa este corect. Trebuie să asigurăm protecția permanentă a drepturilor cetățenilor din toate statele membre ale Uniunii.

Acest lucru este important și pentru activitatea noastră viitoare: de exemplu, aplicarea deplină și corectă a normelor de mediu care sunt deja în vigoare în Uniune este esențială pentru succesul Pactului verde european, elementul central al planului nostru de redresare post­pandemie.

Iar în vremuri de criză, trebuie să fim extrem de vigilenți pentru a ne asigura că drepturile și valorile fundamentale pe care le împărtășim nu devin brusc negociabile sau considerate drept un lux, care trebuie lăsate deoparte sau restricționate atunci când situația devine dificilă.

Uniunea Europeană se întemeiază pe valori comune și pe respectarea statului de drept. Aceste valori reprezintă, de fapt, piatra de temelie a Uniunii și sunt ancorate în tratatele și legile noastre. Cetățenii europeni sunt foarte diferiți, iar acesta este un lucru de apreciat, și nu de stigmatizat. Ceea ce ne unește sunt normele și valorile noastre comune.

Am convingerea profundă că cea mai bună modalitate de a asigura respectarea în permanență a acestor norme și valori este cooperarea dintre Comisie și statele membre. Mă bucur să constat că de cele mai multe ori această cooperare dă roade: punerea în aplicare adecvată și la timp a normelor convenite are un impact puternic și pozitiv asupra vieții oamenilor. Însă în situațiile în care normele nu sunt puse în aplicare, acest impact depinde foarte mult de utilizarea de către Comisie a competențelor sale de asigurare a respectării legislației. Este posibil să nu ajungem la un acord cu privire la toate aspectele unei anumite legi, însă trebuie să fim de acord cu respectarea legii, a hotărârilor instanțelor independente care soluționează litigiile și a principiului supremației dreptului european.

Procedurile de constatare a neîndeplinirii obligațiilor rămân o opțiune de ultimă instanță. Dacă este necesar, Comisia nu poate ezita și nu va ezita să utilizeze această opțiune, pentru a se asigura că ceea ce s-a convenit la Bruxelles și este consacrat prin lege se aplică efectiv în viața cetățenilor din întreaga Uniune.

Președinta Comisiei Europene

Ursula von der Leyen



I.Punerea în aplicare și asigurarea respectării dreptului UE în timpul pandemiei